গা জ্বলছে গোয়েঙ্কার - বেঙ্গল টাইমস্ বেঙ্গল টাইমস্
মোহনবাগান, ইস্টবেঙ্গল নাম শুনলেই সঞ্জীব গোয়েঙ্কা কেন নির্জীব গোয়েঙ্কা হয়ে যান, তা হাতে নাতে বোঝা যাচ্ছে। আগামী বছর থেকে মোহনবাগান, ইস্টবেঙ্গলের আই এস এল খেলার কথা। তাতে ভারতের কোনও ফুটবলপ্রেমীর কোনও আপত্তি নেই। শুধু গোয়েঙ্কাবাবুই সঞ্জীব থেকে নির্জীব হয়ে যাচ্ছেন। ফাটা রেকর্ডের মতো আউড়ে চলেছেন, একটা শহরে একটাই ক্লাব, একটা শহরে একটাই ক্লাব।
নির্জীববাবু ব্যবসায়ী মানুষ । বিশ্ব ফুটবলের খবর তিনি কিছুই রাখেন না। তাঁকে যদি ইতালিতে পাঠানো হত, দাবি করতেন মিলান শহরে একটাই ক্লাব থাকবে। স্পেনে পাঠালে দাবি করতেন, মাদ্রিদ শহরে একটাই ক্লাব থাকবে।
আসলে, নির্জীববাবুরা ফাঁকা মাঠে গোল দিতে অভ্যস্থ। কলকাতায় বিদ্যুৎ সরবরাহ করে তাঁর সংস্থা সি ই এস সি। একচেটিয়া ব্যবসা, কোনও কম্পিটিশন নেই। ইচ্ছেমতো দাম বাড়াচ্ছেন, বলার কেউ নেই। সাধ করে এটিকে করে ভেবেছিলেন, ফুটবলেও একচেটিয়া কারবার চালাবেন। এখন মোহন-ইস্টের নাম উঠতেই তাঁর কাপড়ে চোপড়ে অবস্থা। কাঁদুনি গাইছেন, একটা শহরে একটাই ক্লাব।
মশাই, যদি কলকাতায় একাধিক ক্লাবে আপনার আপত্তি থাকে, তাহলে আপনার এটিকে নিয়ে অন্য শহরে চলে যান না । কলকাতার প্রতি আপনার কত ভালবাসা, তা আমাদের জানা আছে। আই পি এলে তো টাকা ঢালেন পুনের টিমের পেছনে। এটিকে-কেও সেখানেই নিয়ে যান না। কলকাতা মোহন- ইস্টের ছিল, থাকবে।
আসলে, মোহন-ইস্টকে নিয়ে আপনার কেন এত ভয়, বুঝি। ব্যবসাদার মানুষ তো। লাভ-লোকসানের হিসেব ভালই বোঝেন। আই এস এলের সবে তৃতীয় বছর। তাতেই এটিকে-র ম্যাচে লোক হচ্ছে না। সব শহরে লোক হচ্ছে, কলকাতায় লোক হচ্ছে না। যুবভারতী দূরের কথা, রবীন্দ্র সরোবর ভরছে না। এখন কাঁদুনি গাইছেন, গাড়ি পার্কিংয়ের অসুবিধা, ডিজে বাজে না, বাজি পোড়ে না, তাই লোক হয় না। কই, মোহনবাগান-ইস্টবেঙ্গলের খেলায় তো ডিজে বাজে না, বাজি পোড়ে না। কাকদ্বীপ, কাটোয়া, কালিম্পং- যেখানে খুশি ম্যাচ দিন। কুড়ি-তিরিশ হাজার লোক হাসতে হাসতে হয়ে যাবে। কারণ, এরা ফুটবল ভালবাসে, বিনোদন নয়।
মোহনবাগান, ইস্টবেঙ্গল জানে, প্রতিযোগিতা থাকলে খেলা জোরদার হয়। সেটাই আসল মজা। আর আপনি এই লড়াইটাকেই ভয় পান। আপনি জানেন, মোহনবাগান-ইস্টবেঙ্গল আই এস এল খেললে পাঁচটা কাকও এটিকে-র খেলা দেখতে যাবে না। আপনার সাধের দলে লালবাতি জ্বলবে। অবশ্য, এমনিতেও আপনাদের দর্শক সংখ্যা কমছে। কোটি কোটি টাকা খরচ করে, প্রথম একাদশে ছটা বিদেশি নিয়ে খেলার যা ছিরি, তার তুলনায় কলকাতা লিগে দুই বিদেশি নেওয়া দলগুলো খুব একটা খারাপ খেলে না।
সঞ্জীববাবু, আপনার এটিকে-র সামনে ঘোর দুর্দিন আসছে। আপনি বরং আই পি এলে পুনে টিমটা-কে নিয়ে ভাবুন। আর বিদ্যুতের ব্যবসাটা মন দিয়ে করুন।
গা জ্বলছে গোয়েঙ্কার was last modified: October 26th, 2016 by Bengal Times